## El cicle ‘Les Arts a l’IVAM’ celebra deu anys de diàleg entre lírica i arts plàstiques

*** Antonella Zanetti i Daniel Gallegos oferixen el dissabte un recital amb obres de Falla o Vila-Lobos entorn de l’exposició ‘Pinazo. Identitats’
* La soprano María Bayo, assessora de l’Opera Studio de Les Arts, lidera una taula redona per a explicar el treball darrere de cada proposta el dia 7**

El cicle ‘Les Arts a l’IVAM’ celebra en 2025 deu anys de diàleg entre lírica i arts plàstiques, fruit de l’acord de col·laboració subscrit entre el Palau de les Arts Reina Sofia i l’Institut València d’Art Modern (IVAM) per a generar accions amb les quals difondre i promoure l’activitat cultural.

‘Les Arts a l’IVAM’ és un espai de trobada entre els cantants i pianistes del Centre de Perfeccionament de Les Arts i les propostes expositives de l’IVAM: un diàleg entre lírica i arts plàstiques, dins del qual els jóvens artistes de l’Opera Studio de Les Arts interpreten àries, cançons i duets al voltant de les diferents mostres que acull el museu.

Els recitals, d’una duració aproximada de 45 minuts, se celebren en cap de setmana i són d’accés lliure, fins que es complete l’aforament del recinte, i totalment gratuïts.

El dissabte, 1 de febrer, a les 18:00 hores, la soprano Antonella Zanetti i el baríton Daniel Gallegos, presenten la primera de les sessions previstes per a enguany, amb un programa inspirat i confeccionat entorn de l’exposició ‘Pinazo. Identitats’. Esta proposta planteja, de la mà de Vicente Pla Vivas, una nova lectura de l’obra d’Ignasi Pinazo, artista que va dedicar gran part de la seua obra a la representació de les persones, tant en la seua dimensió individual com col·lectiva.

Amb l’acompanyament pianístic de Leo Moyano, els jóvens talents de Les Arts oferixen un repertori de peces vinculades i representatives de les seues pròpies individualitats i vincles identitaris, amb pàgines de Falla, Vila-Lobos, Grieg, Wolf, Ponce o Lecuona, entre altres.

El repertori i l’espai de cada *soirée* musical s’acorda gràcies al treball conjunt dels responsables artístics de les dos entitats. Concretament, la reconeguda soprano María Bayo, assessora del Centre de Perfeccionament, liderarà divendres que ve 7 de febrer a les 18:00 h, una taula redona en el mateix IVAM per a analitzar el procés d’elaboració d’este ‘diàleg entre arts’.

María Bayo, juntament amb el baríton Daniel Gallegos, el pianista Leo Moyano i Anselmo Alonso, del departament artístic de Les Arts, explicaran i conversaran sobre el treball darrere de cada un d’estos recitals, que permeten al públic de l’IVAM donar un nou enfocament a la seua visita al centre per a experimentar des de l’òptica de la lírica i la música clàssica les diferents creacions plàstiques que allotja el museu.

Fecha: 30/01/2025